
SANTRAUKA

Auditas atliktas vykdant Birštono savivaldybės tarybos 2020 m. gegužės 8 d. sprendimą Nr. TS-67, Birštono savivaldybės kontrolės ir audito tarnybos 2021 m. veiklos planą ir savivaldybės kontrolierės 2020 m. lapkričio 25 d. pavedimą Nr. 2-5.

Audito tikslas – įvertinti VšĮ Birštono pirminės sveikatos priežiūros centro 2020 metų finansinių ataskaitų rinkinio duomenis bei lėšų ir turto valdymo, naudojimo, disponavimo jais teisėtumą ir jų naudojimą įstatymų nustatytiems tikslams ir pareikšti nepriklausomą nuomonę.

Audito subjektas – VšĮ Birštono pirminės sveikatos priežiūros centras (kodas 152834737, adresas – Jaunimo g. 8, Birštonas). 

Audituojamas laikotarpis - 2020 metai. Analizuojant nustatytas klaidas, tendencijas ir pokyčius gali būti naudojami ankstesnių metų duomenys.

Auditas atliktas pagal Valstybinio audito reikalavimus ir tarptautinius aukščiausiųjų audito institucijų standartus (TAAIS). Audito apimtis ir taikyti metodai išsamiau aprašyti 2 priede „Audito apimtis ir metodai“ (19-21 psl.).
Išvados
1. Atstovavimo Birštono savivaldybei viešosios taisyklės neatitinka šiuo metu galiojančių teisės aktų reikalavimų ir esamos Birštono savivaldybės administracijos struktūros (žr. audito ataskaitos 2.1 p., 10-11 psl.).

2. Birštono savivaldybės administracija nėra parengusi ir patvirtinusi Birštono savivaldybės nekilnojamojo turto, nuosavybės teise valdomų akcijų ir viešųjų įstaigų savininko/dalininko įnašų valdymo strategijos (žr. audito ataskaitos 2.1 p., 11 psl.).

3. Negalima patvirtinti, kad lėšos, skirtos darbo užmokesčiui ir medikamentams, 2020 metais panaudotos efektyviai, ekonomiškai ir racionaliai, kadangi normatyvai, skirti darbo užmokesčiui ir medikamentams, 2020 metais nebuvo nustatyti (žr. audito ataskaitos 2.1 p., 10 psl.).
4. Įstaigos internetinė svetainė iš dalies atitinka Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašui
 patvirtintus keliamus reikalavimus (žr. audito ataskaitos 2.1 p., 11 psl.).
5. Įstaigos darbo užmokesčio ir apmokėjimo tvarka neatitinka šiuo metu galiojančių teisės aktų reikalavimų (žr. audito ataskaitos 2.2 p., 11-12 psl.).
6. Ne visas savivaldybei nuosavybės teise priklausantis ir Įstaigos panaudos pagrindais valdomas ir naudojamas ilgalaikis materialusis turtas iki 2020 m. lapkričio 1 d. buvo perduotas Įstaigai patikėjimo teise pagal patikėjimo sutartis (žr. audito ataskaitos 2.4 p., 13-14 psl.)
7. Vidaus kontrolės sistema Įstaigoje yra nepakankama ir tobulintina (žr. audito ataskaitos 3 p., 14 psl.).
Rekomendacijos

Birštono savivaldybės administracijos direktoriui:
1. Pagal galiojančius teisės aktus ir esamą Birštono savivaldybės administracijos struktūrą atnaujinti ir patvirtinti Atstovavimo Birštono savivaldybei viešosiose įstaigose taisykles (žr. audito ataskaitos 2.1 p., 10-11 psl.).
2. Parengti ir pateikti savivaldybės tarybai tvirtinti Birštono savivaldybės nekilnojamojo turto, nuosavybės teise valdomų akcijų ir viešųjų įstaigų savininko/dalininko įnašų valdymo  strategiją (žr. audito ataskaitos 2.1 p., 11 psl.).

Rekomendacijų įgyvendinimo priemonės ir terminai pateikti ataskaitos dalyje „Rekomendacijų įgyvendinimo planas“ 1 lentelė (16 psl.).
Birštono savivaldybės kontrolės ir audito tarnyba 2021 m. sausio 14 d. raštu Nr. 4-3 „ Dėl nustatytų trūkumų“ Įstaigos direktoriui pateikė 6 rekomendacijas nustatytoms klaidoms (neatitikimams) pašalinti. Šioje audito ataskaitoje teikiame Įstaigos direktoriui rekomendacijas, kurios liko neįgyvendintos:

1. Kiekvienais metais inicijuoti įstaigos normatyvų, skirtų darbo užmokesčiui ir medikamentams, patvirtinimą Birštono savivaldybės taryboje (žr. audito ataskaitos 2.1 p., 10 psl.).
2. Imtis priemonių, kad įstaigos internetinė svetainė atitiktų Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašui keliamus reikalavimus, o skelbiami duomenys atitiktų įstaigos vidaus teisės aktuose   nurodytą informaciją (žr. audito ataskaitos 2.1 p., 11 psl.).
3.  Siekiant, kad įstaigos lėšos, skirtos darbo užmokesčiui, būtų naudojamos ekonomiškai, racionaliai ir efektyviai:
3.1. Pagal galiojančius teisės aktus, parengti naują darbo užmokesčio nustatymo ir mokėjimo tvarkos aprašą, suderinus su Stebėtojų taryba, patvirtinti (žr. audito ataskaitos 2.2 p., 11-12 psl.).

3.2.  Patvirtinus naują darbo užmokesčio nustatymo ir mokėjimo tvarkos aprašą, peržiūrėti Įstaigos darbuotojų darbo užmokestį (žr. audito ataskaitos 2.2 p., 11-12 psl.).

4. Pateikti Birštono savivaldybės administracijai prašymus dėl Nemajūnų medicinos punkto ir 2 garažų perdavimo valdyti patikėjimo teise pagal patikėjimo sutartis (žr. audito ataskaitos 2.4 p., 13-14 psl.).
5. Vadovautis patvirtinta vidaus kontrolės tvarka, kad būtų užtikrinta skaidri, efektyvi Įstaigos veikla, laikantis galiojančių  įstatymų ir norminių teisės aktų. (žr. audito ataskaitos 3. p., 14 psl.).
Rekomendacijų įgyvendinimo priemonės ir terminai pateikti ataskaitos dalyje  „Rekomendacijų  įgyvendinimo  planas“ 2 lentelė (17 psl.).
Viešoji  įstaiga  Birštono pirminės  sveikatos  priežiūros  centras 2021-04-14   raštu Nr.SD-39  pateikė  rekomendacijų  įgyvendinimo   planą ir informavo, kad  susipažino  su audito  ataskaitos  projektu,  pastabų  dėl  audito  ataskaitos  projektų  neteiks.
Birštono  savivaldybės  administracija 2021-04-16 raštu  Nr.(6.8.)-SR-0463  pateikė   rekomendacijų  įgyvendinimo   planą.
ĮŽANGA

Savivaldybių vykdomosios institucijos organizuoja pirminę asmens sveikatos priežiūrą
, viena iš savarankiškų savivaldybių funkcijų – pirminė asmens ir visuomenės sveikatos priežiūra (įstaigų steigimas, reorganizavimas, likvidavimas, išlaikymas), išskyrus visuomenės sveikatos priežiūrą savivaldybės teritorijoje esančiose ikimokyklinio ugdymo, bendrojo ugdymo mokyklose ir profesinio mokymo įstaigose ugdomų mokinių pagal ikimokyklinio, priešmokyklinio, pradinio, pagrindinio ir vidurinio ugdymo programas, visuomenės sveikatos stiprinimą ir visuomenės sveikatos stebėseną
. 
VšĮ Birštono pirminės sveikatos priežiūros centro steigėja – Birštono savivaldybė, steigėjo teises ir pareigas įgyvendina Birštono savivaldybės taryba. Steigėjo rašytiniai sprendimai prilyginami dalininkų susirinkimų sprendimams.

2020 metais VšĮ Birštono pirminės sveikatos priežiūros centrui vadovavo direktorius Dainius Kryžanauskas. 2020 m. Įstaigos buhalterinę apskaitą tvarkė vyr. finansininkė Nina Jakučionienė. 

Įstaigos darbuotojų skaičius 2020 metų pradžioje ir pabaigoje buvo 14.
Įstaigos direktorius yra atsakingas už įstaigos veiklos organizavimą, įstaigos turto, valdomo nuosavybės teise, bei turto perduoto pagal panaudos ir patikėjimo sutartis efektyvų panaudojimą ir jo apsaugą, įstaigos vidaus kontrolės sistemos sukūrimą ir priežiūrą, finansinės atskaitomybės sudarymą ir pateikimą.

Įstaiga yra Lietuvos nacionalinės sveikatos sistemos viešoji sveikatos priežiūros įstaiga, ribotos civilinės atsakomybės viešasis juridinis asmuo, teikiantis įstatuose numatytas asmens sveikatos priežiūros paslaugas pagal suteiktas licencijas.
Audito metu įvertinta audituojamo subjekto vidaus kontrolės sistema, įskaitant finansų valdymą, turto (valstybės ir savivaldybės) valdymo, naudojimo, disponavimo juo teisėtumą.

Atliekant auditą laikytasi prielaidos, kad Įstaigos pateikti dokumentai, yra teisingi ir galutiniai, o jų kopijos atitinka originalus.

Audito ataskaitoje pateikiami tik audito metu nustatyti dalykai, o nuomonė dėl Įstaigos 2020 m. finansinių ataskaitų rinkinio duomenų tikrumo ir teisingumo bus pareikšta audito išvadoje Valstybinio audito reikalavimų nustatyta tvarka.

Auditas buvo planuojamas ir atliktas taip, kad būtų gautas  pakankamas  užtikrinimas  dėl  metinio  finansinių  ataskaitų  rinkinio  duomenų  tinkamo  ir teisingo  pateikimo.

Ši audito ataskaita yra dalis išvados, teikiamos Birštono savivaldybės tarybai dėl 2020 metų savivaldybės biudžeto vykdymo ir konsoliduotųjų finansinių ataskaitų rinkinių bei  Savivaldybės biudžeto lėšų  ir turto naudojimo sudėtinė dalis.

Ataskaita teikiama VšĮ Birštono pirminės sveikatos priežiūros centro Direktoriui, jos  kopijos – Birštono savivaldybės Merui, Birštono savivaldybės tarybos Kontrolės komitetu,  Birštono savivaldybės administracijos Direktoriui.
Pastaba. Siekiant nepažeisti Lietuvos Respublikos asmens duomenų teisinės apsaugos įstatymo
 ataskaitoje neskelbiamos įstaigos darbuotojų pavardės. Informacija pateikta darbo dokumentuose.

AUDITO REZULTATAI

1. Įstaigos 2020 m. gruodžio 31 d. ataskaitų duomenų vertinimas

Įstaigos 2020 metų finansinių ataskaitų rinkinys parengtas vadovaujantis viešojo sektoriaus apskaitos ir finansinės atskaitomybės standartų nuostatų reikalavimais.

Įstaiga kaip viešojo sektoriaus subjektas įeina į Birštono savivaldybės konsoliduojamųjų viešojo sektoriaus subjektų grupės sudėtį. Audituojamojo laikotarpio finansinių ataskaitų rinkinio informaciją Įstaiga pateikė į viešojo sektoriaus apskaitos ir ataskaitų konsolidavimo informacinę sistemą ir ją patvirtino nepažeisdama 2020 m.  konsolidavimo kalendoriuje  nustatytų  terminų.

Audito  metu  reikšmingų  klaidų,  teisės  aktų  pažeidimų  ir  neatitikimų  galinčių  turėti  įtakos metinio finansinių ataskaitų rinkinio duomenims, nenustatyta. Įstaigos 2020 metų  finansinių ataskaitų rinkinys parengtas pagal teisės aktų reikalavimus ir visais reikšmingais  atžvilgiais teisingai  atspindi visas įvykusias ūkines operacijas ir sąskaitų likučius. 
1.1. Finansinės būklės ataskaitos 2020 m. gruodžio 31 d. duomenų analizė

Ilgalaikis turtas

Įstaigos ilgalaikio nematerialiojo turto 2020-12-31 likutinė vertė – 526,24 Eur, t. y. kitas nematerialusis turtas 437,25 Eur ir programinė įranga 88,99 Eur. 
Birštono savivaldybės taryba 2020 m. spalio 2 d. sprendimu Nr. TS-153 patikėjimo teise pagal patikėjimo sutartį
 perdavė programinę įrangą, kurios įsigijimo vertė 112,44 Eur, sukauptas nusidėvėjimas 4,69 Eur, likutinė vertė 107,75 Eur. Įstaigai 2020 metais buvo sukurta nauja įstaigos internetinė svetainė, kurios įsigijimo vertė 699 Eur.  
2020 m. nudėvėto ir nebenaudojamo ilgalaikio nematerialiojo turto Įstaigos veikloje buvo nurašyta už 765,89 Eur.
Įstaigos ilgalaikio materialiojo turto 2020-12-31 likutinė vertė buvo 1893088,13 Eur: pastatų – 1864564,51 Eur,  mašinų ir įrenginių – 16392,53 Eur, transporto priemonių – 57,92 Eur, baldų ir biuro įrangos – 8403,70 Eur, kito ilgalaikio materialiojo turto – 3669,47 Eur.

2020 metais įstaiga Birštono savivaldybės tarybos sprendimais
 patikėjimo teise pagal patikėjimo sutartis
 gavo ilgalaikio materialaus turto, kurio įsigijimo savikaina 2145637,51 Eur, sukauptas nusidėvėjimas 248378,95 Eur, likutinė vertė 1897258,56 Eur. 
Ilgalaikis materialus turtas, kuris yra visiškai nusidėvėjęs, tačiau vis dar naudojamas Įstaigos veikloje, įsigijimo ir pasigaminimo savikaina – 58226,01 Eur. 2020 m. nudėvėto ir nebenaudojamo ilgalaikio materialiojo turto Įstaigos veikloje buvo nurašyta už 4928,90 Eur.
Įstaiga savo veikloje naudoja ir ilgalaikį turtą, gautą pagal panaudos sutartis, sudarytas su Birštono savivaldybe, Birštono miesto tvarkymo tarnyba, Nemajūnų dienos centru, Lietuvos sveikatos mokslų universiteto ligonine Kauno klinikomis, įvairiomis įmonėmis. Tokiu būdu naudojamo turto vertė įsigijimo savikaina – 143570,08 Eur:
· Pagal panaudos sutartį, sudarytą su Birštono savivaldybe – 83999,53 Eur;

· pagal panaudos sutartį, sudarytą su Birštono miesto tvarkymo tarnyba – 8655,11 Eur;

· pagal panaudos sutartį, sudarytą su Nemajūnų dienos centru – 8384,34 Eur;

· pagal panaudos sutartį, sudarytą su Lietuvos sveikatos mokslų universiteto ligonine Kauno klinikomis – 4281,61 Eur;

· pagal panaudos sutartis, sudarytas su kitomis įmonėmis – 38249,49 Eur.
Audito metu nustatyta, kad gautas turtas pagal panaudos sutartis, Įstaigoje apskaitomas nebalansinėje sąskaitoje. Ne visuose inventorzavimo aprašo žiniaraščiuose nurodyta panaudos sutarties data, numeris ir panaudos sutarties pabaigos laikas.
Įstaigos ilgalaikis turtas pagal Finansinės būklės ataskaitos 2020-12-31 duomenis sudarė 1893614,37 Eur, lyginant su 2019-12-31 duomenimis padidėjo 1880836,07 Eur.
Trumpalaikis turtas

Trumpalaikis turtas 2020-12-31 sudarė 67460,95 Eur, lyginant su 2019-12-31 padidėjo 3590,24 Eur arba 5,3 proc.
Trumpalaikį turtą 2020-12-31 sudaro:

· atsargos (medikamentai, kanceliarinės ir higienos prekės) – 9258,67 Eur;

· atsargos, skirtos parduoti - 207,43 Eur;

· išankstiniai apmokėjimai, t. y. ateinančių laikotarpių sąnaudos - 556,03 Eur;

· per vienerius metus gautinos sumos – 20978,72 Eur, t.y. 17817,39 Kauno TLK įsiskolinimas ir 3161,33 Eur Privalomojo sveikatos draudimo fondo lėšos, skirtos darbo užmokesčio padidinimui dėl Covid-19 ligos (koronaviruso infekcijos) kompensavimui.
· pinigai ir pinigų ekvivalentai – 36460,10 Eur.

Finansavimo sumos

2020 m. gruodžio 31 d. finansavimo sumų likutis 1887638,91 Eur, lyginant su 2020 m. gruodžio 31 d. finansavimo sumų likutis padidėjo 1884340,70 Eur. 2020 m. gruodžio 31 d. finansavimo sumų likutį sudarė: iš valstybės biudžeto lėšų 766658,12 Eur, iš savivaldybės lėšų – 329537,15 Eur, iš Europos Sąjungos, užsienio valstybių ir tarptautinių organizacijų lėšų – 725418,31 Eur, iš kitų šaltinių 66025,33 Eur.
Įsipareigojimai

2020 m. gruodžio 31 d. Įstaiga turėjo 21689,04 Eur trumpalaikių įsipareigojimų, lyginant su 2019 m. gruodžio 31 d. duomenimis trumpalaikiai įsipareigojimai padidėjo 5003,85 Eur arba 23,1 proc. 2020 m. gruodžio 31 d. padidėjo skolos tiekėjams 2307,13 Eur (2019 m. gruodžio 31 d. buvo 2100,01 Eur), su darbo santykiais susiję įsipareigojimai – 0,00 Eur (2019 m. gruodžio 31 d. buvo 0 Eur); padidėjo sukauptos mokėtinos sumos 19381,91 Eur (2019 m. gruodžio 31 d. buvo 14585,18 Eur).
Grynasis turtas

Grynąjį turtą sudaro dalininkų kapitalas, sukauptas perviršis ar deficitas.

Dalininkų kapitalas 2020 metais nesikeitė ir 2020-12-31 sudarė 48655,60 Eur.

Ankstesnių metų perviršis sudarė – 8010,01 Eur. Einamųjų metų defcitas yra 4918,24 Eur. Grynasis turtas 2020-12-31 sudarė 51747,37 Eur. 
Išanalizavus Finansinės būklės ataskaitoje 2020 m. gruodžio 31 d. nurodytus likučius ir duomenis sulyginus su apskaitos registru Didžiąja knyga, neatitikimų nenustatyta.

1.2. Veiklos rezultatų ataskaitos 2020 m. gruodžio 31 d. duomenų analizė
Pagrindinės veiklos pajamos

Įstaigos pagrindines veiklos pajamas sudaro finansavimo pajamos ir pagrindinės veiklos kitos pajamos, gaunamos teikiant sveikatos priežiūros paslaugas pagal sutartis su teritorinėmis ligonių kasomis ir apmokamas iš privalomojo sveikatos draudimo fondo biudžeto ir teikiant mokamas paslaugas, už kurias gyventojai (pacientai), įmonės ir įstaigos apmoka tiesiogiai.
2020 m. Įstaiga uždirbo 266357,08 Eur pagrindinės veiklos pajamų, lyginant su 2019 m. uždirbo daugiau 4151,54 Eur arba 1,6 proc. 
2020 m. pagrindinės veiklos pajamas sudarė:

· 2020 m. finansavimo pajamos – 31524,63 Eur;

· 2020 m. pagrindinės veiklos kitos pajamos – 234832,45 Eur.

Pagrindinės veiklos sąnaudos

2020 m. Įstaigos pagrindinės veiklos sąnaudos sudarė 271275,32 Eur, lyginant su 2019 m. padidėjo 26829,72 Eur arba 9,9 proc.
Didžiausią pagrindinės veiklos sąnaudų dalį sudaro darbuotojų išlaikymo sąnaudos 208728,58 Eur arba 76,9 proc., kitų paslaugų sąnaudos 25875,4 Eur arba 9,5 proc., komunalinių paslaugų ir ryšių sąnaudos 12012,72 Eur arba 4,4 proc., sunaudotų ir parduotų atsargų savikainos sąnaudos 11013,88 Eur arba 4,1 proc.

Grynasis perviršis ar deficitas

2020 m. grynasis deficitas sudarė – 4918,24 Eur, 2019 m. gruodžio 31 d. grynasis perviršis sudarė 17759,94 Eur.
Išanalizavus Veiklos rezultatų ataskaitoje 2020 m. gruodžio 31 d. nurodytus likučius ir duomenis sulyginus su apskaitos registru Didžiąja knyga, neatitikimų nenustatyta.

1.3. Pinigų srautų ataskaitos 2020 m. gruodžio 31 d. duomenų analizė

Peržiūrėjus Pinigų srautų ataskaitoje nurodytus likučius 2020 m. gruodžio 31 d. reikšmingų neatitikimų teisės aktams nenustatyta.

1.4. Grynojo turto pokyčių ataskaitos 2020 m. gruodžio 31 d. duomenų analizė

Peržiūrėjus Grynojo turto pokyčio ataskaitoje nurodytus likučius 2020 m. gruodžio 31 d. reikšmingų neatitikimų teisės aktams nenustatyta.

1.5. 2020 m. finansinių ataskaitų aiškinamasis raštas

Peržiūrėjus Įstaigos aiškinamojo rašto 2020 m. gruodžio 31 d. turinį ir sudėti reikšmingų neatitikimų teisės aktams nenustatyta.

1.6. 2020 m. Įstaigos veiklos ataskaita
Įstaigos veiklos ataskaitą reglamentuojantys teisės aktai:
· Viešųjų įstaigų įstatymas
;

· Sveikatos priežiūros įstaigų įstatymas
;

· Viešojo sektoriaus subjekto metinės veiklos ataskaitos ir viešojo sektoriaus subjektų grupės metinės veiklos ataskaitos rengimo tvarkos aprašas
;
· Lietuvos nacionalinės sveikatos sistemos viešųjų įstaigų vadovų ir jų pavaduotojų mėnesinio darbo užmokesčio kintamosios dalies dydžio nustatymo tvarkos aprašas
;

· Įstaigos Įstatai
.

Įstaigos 2020 m. veiklos užduočių vertinimas atliktas pagal sveikatos ministro įsakymu patvirtintas Lietuvos nacionalinės sveikatos sistemos viešųjų ir biudžetinių įstaigų, teikiančių asmens sveikatos priežiūros paslaugas, veiklos rezultatų vertinimo rodiklių 2020 metų siektinas reikšmes
. Įstaigos veiklos ataskaitoje nepateikta informacija apie Nemajūnų medicinos punkte apsilankiusių pacientų skaičių, suteiktų mokamų ir nemokamų paslaugų skaičių. Įstaigos 2020 metų veiklos ataskaita parengta iš dalies vadovaujantis galiojančių teisės aktų reikalavimais. 
1.7. Biudžeto išlaidų sąmatos vykdymo 2020 m. gruodžio 31 d. ataskaitų duomenų analizė

Birštono savivaldybės administracija su VšĮ Birštono pirminės sveikatos centru pasirašė  sutartis:

- 2020 m. vasario 21 d. pasirašė sutartį Nr. (11.18)-IS-051 dėl projekto „Bendros medicinos paslaugos“ finansavimo. Pagal sutarties 2.2 p. Įstaiga įsipareigoja projektą įvykdyti iki 2020 m. gruodžio 31 d. pagal pridedamą sąmatą, skirtas savivaldybės biudžeto lėšas naudoti tik pagal paskirtį, įvykdžius projektą per 10 darbo dienų pateikti Birštono savivaldybės administracijai biudžeto išlaidų sąmatos vykdymo ataskaitą.

Pagal sutartį iš Birštono savivaldybės administracijos Įstaiga gavo 10000 Eur, kuriuos pagal patvirtintą programos sąmatą turėjo panautoti apmokant ryšių įrangos ir ryšių paslaugų įsigijimo išlaidas 800 Eur, komunalinių paslaugų įsigijimo išlaidas 9200 Eur. Įstaiga įvykdė visas sutarties sąlygas, lėšas panaudojo pagal patvirtintą sąmatą. 

- 2020 m. rugpjūčio 11 d. pasirašė sutartį Nr. (11.18)-IS-192 dėl projekto „Sveika širdis“ įgyvendinimo. Pagal sutarties 2 p. Įstaiga įsipareigojo gautas lėšas naudoti Birštono savivaldybės tarybos 2020 m. birželio 26 d. sprendimu Nr. TS-104 patvirtinto projekto įgyvendinimui, gautas lėšas panaudoti iki 2020 m. gruodžio 21 d., įvykdžius programą pateikti Savivaldybės administracijos Biudžeto ir apskaitos skyriui projekto sąmatos įvykdymo ataskaitą. Pagal sutartį buvo skirta kitų prekių ir paslaugų įsigijimui 1524 Eur. Įstaiga skirtas lėšas panaudojo pagal paskirtį, tačiau Birštono savivaldybės administracija nekompensavo patirtų projekto išlaidų.
Biudžeto išlaidų sąmatos vykdymo 2020 m. gruodžio 31 d. ataskaitos pateiktos teisingai.

2. Lėšų ir turto valdymo, naudojimo ir  disponavimo juo teisėtumo vertinimas
2.1. Įstaigos veikla ir jos reglamentas

Birštono miesto taryba 1997 metais reorganizavo biudžetinę Birštono miesto ambulatoriją į viešąją įstaigą Birštono miesto ambulatoriją ir patvirtino įstatus
, Birštono savivaldybės taryba 2006 m. pakeitė Viešosios įstaigos Birštono miesto ambulatorijos pavadinimą į Viešoji įstaiga Birštono pirminės sveikatos priežiūros centras ir patvirtino naujai įstatus
.

VšĮ Birštono pirminės sveikatos priežiūros centras įregistruotas VĮ Registrų centre 1998 m. lapkričio 2 d. 

Audito metu vertinome Birštono savivaldybės tarybos sprendimais patvirtintus įstaigos įstatus:

- iki 2020 m. birželio 26 d. galiojusius 2011 m. kovo 25 d. sprendimu Nr. TS-66 nauja redakcija patvirtintus VšĮ Birštono pirminės sveikatos priežiūros centro įstatus, kurie VĮ Registrų centre užregistruoti 2011 m. gegužės 13 d. 
- nuo 2020 m. birželio 26 d. iki 2020 m. lapkričio 20 d. galiojusius 2020 m. birželio 26 d. sprendimu Nr. TS-103 patvirtintus viešosios įstaigos Birštono pirminės sveikatos priežiūros centro įstatus, kurie VĮ Registrų centre užregistruoti 2020 m. rugpjūčio 24 d. 

- nuo 2020 m. lapkričio 20 d. galiojantys 2020 m. lapkričio 20 d. sprendimu Nr. TS-175 patvirtinti viešosios įstaigos Birštono pirminės sveikatos priežiūros centro įstatai. Įstatai audito ataskaitos surašymo datai VĮ registrų centre neužregistruoti.

Įstaiga veiklą vykdo vadovaudamasi Lietuvos Respublikos civiliniu kodeksu, Sveikatos priežiūros įstaigų įstatymu, Sveikatos sistemos įstatymu, Viešųjų įstaigų įstatymu, Sveikatos draudimo ir kitais įstatymais, teisės aktais ir įstatais.

Įstaiga pagal savo prievoles atsako tik jai nuosavybės teise priklausančiu turtu. Įstaigos steigėjas pagal prievoles atsako tik ta suma, kurią įnešė į įstaigos turtą.

Įnašų į dalininko kapitalą suderinimo akte nurodyta, kad Birštono savivaldybės įnašų dydis 2020 m. gruodžio 31 d. būklei sudarė 48655,60 Eur ir tai sudaro 100 proc. nuo balsų skaičiaus.
Steigėjas yra vienintelis dalininkas.

Įstaiga užsiima pirminės sveikatos priežiūros veikla, kuriai tokią teisę suteikia galiojančios licencijos.

1999 m. gruodžio 17 d. Valstybinės akreditavimo sveikatos priežiūros veiklai tarnybos prie Sveikatos apsaugos ministerijos išduota Įstaigos asmens sveikatos priežiūros licencija Nr. 1129 suteikė teisę įstaigai verstis asmens sveikatos priežiūros veikla ir teikti šias paslaugas nuo 2015 m. gegužės 6 d.:

· pirminės ambulatorinės asmens sveikatos priežiūros medicinos – šeimos medicinos;

· kita ambulatorinės asmens sveikatos priežiūros – paliatyviosos pagalbos (suaugusiųjų ir vaikų);

· slaugos: bendrosios praktikos slaugos, bendruomenės slaugos.
2007 m. kovo 14 d. Lietuvos Respublikos Odontologų rūmų išduota Odontologinės priežiūros (pagalbos) įstaigos licencija Nr. 1018 suteikė teisę įstaigai verstis asmens sveikatos priežiūros veikla ir teikti licencijos priede nurodytas odontologinės priežiūros (pagalbos) ir/ar burnos priežiūros paslaugas nuo 2007 m. kovo 14 d.

Pagal Lietuvos Respublikos sveikatos priežiūros įstaigų įstatymo
 28 str. „LNSS viešosios įstaigos savininko (dalininkų) kompetencijai priklauso <...> nustatyti LNSS viešosios įstaigos išlaidų, skirtų darbo užmokesčiui ir medikamentams, normatyvus arba pavesti juos patvirtinti pačiai LNSS viešajai įstaigai“. Normatyvai, skirti darbo užmokesčiui ir medikamentams, 2020 metams nebuvo patvirtinti ir nustatyti. Dėl to negalima patvirtinti, kad lėšos, skirtos darbo užmokesčiui ir medikamentams, 2020 metais panaudotos teisėtai ir ekonomiškai.

Valstybės ir savivaldybių turtinių ir neturtinių teisių įgyvendinimo viešosiose įstaigose taisyklių
 2.4 p. nustatyta, kad „atstovaudama valstybei ar savivaldybei, dalininko (savininko) teises ir pareigas įgyvendinanti institucija privalo analizuoti viešosios įstaigos veiklą, veikti atitinkamai valstybės ar savivaldybės ir viešosios įstaigos naudai, laikydamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8¹ straipsnyje [Infolex – 9 straipsnyje] išdėstytų principų. Tų pačių principų privalo laikytis ir valstybės ar savivaldybės institucija, kuriai pavesta atstovauti atitinkamai valstybei ar savivaldybei, kaip viešosios įstaigos steigėjai“.
Atstovavimo Birštono savivaldybei viešosiose įstaigose taisyklių
 5 p. reglamentuojama, kad „direktorius analizuoja viešosios įstaigos veiklą, veikia Savivaldybės ir viešosios įstaigos naudai, laikydamasis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8¹ straipsnyje išdėstytų principų“. Minėtose taisyklėse nenurodyta, kuris Savivaldybės administracijos skyrius (ar tarnautojas) vykdo įstaigos veiklos priežiūrą,  koordinuoja, analizuoja  įstaigos veiklą, teikia  pasiūlymus  veiklos  organizavimo  klausimais, rengia  teisės aktų  projektus reglamentuojančius  valdymo  politiką. Tam  kad būtų  užtikrinta  efektyvi Įstaigos veiklos kontrolė tikslinga priskirti atsakingus asmenis (Savivaldybės administracijos struktūrinį padalinį ar tarnautoją) už ekonominės, finansinės informacijos rinkimą ir analizę, teisės aktų  reglamentuojančių valdymo politiką rengimą, funkcijų  susijusių  su  turtinių  ir  neturtinių teisių ir pareigų įgyvendinimą. Nustatyti tvarką į kurį struktūrinį padalinį ar tarnautoją Įstaigos vadovas gali kreiptis konsultacijos ar metodinės pagalbos, reikalingos  įstaigos  problemoms  spręsti.  Atstovavimo Birštono savivaldybei viešosiose įstaigose taisyklės neatitinka šiuo metu galiojančių teisės aktų reikalavimų ir esamos Birštono savivaldybės administracijos struktūros.
Birštono savivaldybės taryba sprendimu įpareigojo parengti Birštono savivaldybės administraciją Birštono savivaldybės nekilnojamojo turto, nuosavybės teise valdomų akcijų ir viešųjų įstaigų savininko/dalininko įnašų valdymo 2016–2025 metų strategiją
. 

Birštono savivaldybės kontrolės ir audito tarnyba 2018 m. balandžio 18 d. audito ataskaitoje Nr. 3-3 teikė Birštono savivaldybės administracijos direktoriui rekomendacijas „patikslinti atstovavimo Birštono savivaldybei viešosiose įstaigose taisykles“; „parengti ir pateikti Savivaldybės tarybai tvirtinti Birštono savivaldybės nekilnojamojo turto, nuosavybės teise valdomų akcijų ir viešųjų įstaigų savininko/dalininko įnašų valdymo 2016-2025 metų strategiją“.  Birštono savivaldybės administracija raštais
 nurodė, kad teiktas rekomendacijas planuoja įgyvendinti iki 2020-07-01. Tačiau rekomendacijos neįgyvendintos.
Įstaigos internetinė svetainė iš dalies atitinka Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašui
 patvirtintus keliamus reikalavimus. Nustatyti neatitikimai įstaigos internetinės svetainės skyriuose:
- „Struktūra ir kontaktai“ nėra pateikta įstaigos valdymo struktūros schema; įstaigos vadovo nuotrauka ir jo gyvenimo aprašymas; kiekvieno darbuotojo atliekamos funkcijos ir specialieji reikalavimai jo pareigybei; informacija apie įstaigos filialus (struktūrinius padalinius); informacija apie komisijas ir darbo grupes, sudarytas konkrečioms užduotims (arba funkcijoms) atlikti, įstaigos kompetencijai priskirtiems klausimams spręsti, ir jų veiklą.

- „Administracinė informacija“ nėra paskelbti naujai patvirtinti įstaigos įstatai; informacija apie įstaigos tarnybinius lengvuosius automobilius.

- nėra skyriaus „Asmens duomenų apsauga“, kuriame turėtų būti skelbiamos asmens duomenų tvarkymo taisyklės, vaizdo asmens duomenų tvarkymo taisyklės, asmens duomenų subjekto teisių įgyvendinimo tvarkos aprašas, duomenų subjektų prašymų įgyvendinti duomenų subjektų teises formos, asmens duomenų apsaugos pareigūno kontaktiniai duomenys (vardas ir pavardė, telefono numeris ir (arba) elektroninio pašto adresas).

2.2. Darbo apmokėjimo  reglamentavimas
Įstaigoje yra taikoma 2018 m. rugpjūčio 31 d. pasirašyta Lietuvos nacionalinės sveikatos sistemos šakos kolektyvinė sutartis Nr 2/S-133 su vėlesniais susitarimais. Kolektyvinės sutarties 5.11 p. reglamentuojama, kad darbo apmokėjimas, priemokos, kompensacijos, darbuotojų skatinimas vykdomas pagal LNSS įstaigoje patvirtintus darbo apmokėjimo nuostatus. LNSS įstaigos darbo apmokėjimo nuostatai turi būti suderinti su LNSS įstaigos stebėtojų taryba ir įstaigoje veikiančia profesine sąjunga. Darbo apmokėjimo nuostatus tvirtina LNSS įstaigos vadovas. LNSS įstaigose darbo apmokėjimo nuostatai pagal šios kolektyvinės sutarties nuostatas turi būti patvirtinti iki 2019 m. rugsėjo 15 d. 
Audito metu nustatyta, kad iki 2019 m. rugsėjo 15 d. įstaigoje darbo apmokėjimo nuostatai nebuvo patvirtinti ir suderinti su Stebėtojų taryba, kai tai reglamentavo kolektyvinės sutarties 5.11 p. 

Audito metu nustatyta, kad:

- iki 2020-04-30 Įstaigoje buvo vadovaujamasi direktoriaus 2016 m. liepos 4 d. įsakymu Nr. 14 patvirtinta VšĮ Birštono pirminės sveikatos priežiūros centro darbo užmokesčio nustatymo ir mokėjimo tvarka, kurioje nustatyti šeimos gydytojams, odontologams ir jų padėjėjams, bendrosios praktikos ir bendruomenės slaugytojoms, vyr. finansininkei, vairuotojui ir valytojui pagrindinio darbo užmokesčio pastoviosios dalies intervalai. Direktorius patvirtindamas Tvarką nesivadovavo Sveikatos priežiūros įstaigų įstatymo
 30 str., Įstaigos Įstatų
 33.5 p. nuostatomis. Įstaigos darbo užmokesčio nustatymo ir apmokėjimo tvarka patvirtinta direktoriaus įsakymu, tačiau nebuvo suderinta su Stebėtojų taryba ir neatitiko tuo metu galiojančių teisės aktų reikalavimų.

- nuo 2020-05-01 Įstaigoje vadovaujamasi direktoriaus 2020 m. gegužės 13 d. įsakymu Nr. V-10 patvirtinta VšĮ Birštono pirminės sveikatos priežiūros centro darbuotojų darbo apmokėjimo tvarkos aprašu, kuris nebuvo suderintas su Stebėtojų taryba. Audito metu nustatyta, kad Tvarkos aprašas neatitinka šiuo metu reglamentuojančių teisės aktų reikalavimų:

· 2 p. reglamentuojama, kad Tvarkos aprašas parengtas vadovaujantis Valstybės ir savivaldybių viešųjų asmens sveikatos priežiūros įstaigų sveikatos priežiūros ir farmacijos paslaugas teikiančių darbuotojų (išskyrus vadovų ir jų pavaduotojų) darbo užmokesčio nustatymo kriterijais
, kurie neteko galios nuo 2019-02-13
. 

· 9 p. reglamentuojama, kad įstaigos vadovas nustato pagrindinio darbo užmokesčio pastoviosios dalies koeficientų intervalus pagal pareigybes vadovaudamasis Valstybės ir savivaldybių viešųjų asmens sveikatos priežiūros įstaigų sveikatos priežiūros ir farmacijos paslaugas teikiančių darbuotojų (išskyrus vadovų ir jų pavaduotojų) darbo užmokesčio nustatymo kriterijais
, kurie neteko galios nuo 2019-02-13
. 

Įstaiga nustatydama pagrindinio darbo užmokesčio pastoviąją dalį darbuotojams, teikiantiems asmens sveikatos priežiūros paslaugas, nesivadovavo Kolektyvinės sutarties 2 priedo 5-8 p. nuostatomis. 

· 10 p. nurodyta, kad konkretų pagrindinio atlyginimo pastoviosios dalies darbo užmokesčio koeficientą darbuotojui nustato Įstaigos vadovas, atsižvelgdamas į darbo pobūdį, darbų mastą, darbų sudėtingumą ir poreikį tam tikro specialisto. Audito metu nustatyta, kad įstaigos vadovas įsakymais nuo 2020 m. gegužės 1 d. kiekvienam darbuotojui nustatė ne pagrindinio atlyginimo pastoviosios dalies darbo užmokesčio koeficientą, o pagrindinio atlyginimo pastoviosios dalies darbo užmokesčio sumą.
Įstaigos Tvarkos aprašas patvirtintas direktoriaus įsakymu, tačiau nėra suderinta  su  Stebėtojų  taryba ir neatitinka šiuo metu galiojančių teisės aktų reikalavimų. Įvertinus tai, kas nustatyta, negalime patvirtinti, kad įstaigos lėšos, skirtos darbo užmokesčiui, naudojamos ekonomiškai, racionaliai ir efektyviai.
2.3. Prevencinių programų įgyvendinimas
Įstaiga įgyvendina 6 sveikatos prevencines programas
. Šių programų vykdymo tikslas yra ankstyvosios diagnostikos ir kitų prevencinių priemonių taikymas tam tikro amžiaus grupės žmonėms, siekiant sumažinti sergamumą bei mirtingumą. Šių programų finansavimas vyksta iš PSDF lėšų pagal pasirašytą su Kauno TLK sutartį sveikatos apsaugos ministro įsakymais nustatyta tvarka.
Dalyvavimas prevencinėse programose

	Metai
	1 programa - Gimdos kaklelio piktybinių navikų prevencinė
	2 programa - Atrankinės mamografinės patikros dėl krūties vežio
	3 programa - Asmenų, priskirtinų širdies ir kraujagyslių ligų didelės rizikos grupei, atrankos ir prevencijos
	4 programa - Priešinės liaukos vėžio ankstyvosios diagnostikos
	5 programa - Storosios žarnos vėžio ankstyvosios diagnostikos
	6 programa - Vaikų krūminių dantų dengimo silantinėmis medžiagomis
	Iš viso suteikta

	 
	Asmenų sk.
	Proc.
	Asmenų sk.
	Proc.
	Asmenų sk.
	Proc.
	Asmenų sk.
	Proc.
	Asmenų sk.
	Proc.
	Asmenų sk.
	Proc.
	Asmenų sk.

	2018
	87
	14,26
	71
	11,64
	216
	35,41
	36
	5,90
	182
	29,84
	18
	2,95
	610

	2019
	122
	16,05
	108
	14,21
	257
	33,82
	41
	5,39
	223
	29,34
	9
	1,18
	760

	2020
	36
	8,89
	51
	12,59
	202
	49,88
	57
	14,07
	57
	14,07
	2
	0,49
	405


Dalyvaujančių asmenų skaičius prevencinėse programose nėra didelis ir palyginus 2020 metus su 2019 metais, nustatyta, kad daugumoje programų, dalyvaujančių asmenų skaičius yra mažesnis nei buvo 2019 metais (pvz.: 1 programa – gimdos kaklelio piktybinių navikų prevencija 2020 m. asmenų skaičius 36, 2019 metais – 122. Sumažėjo 86 asmeniu arba 70,49 proc. 2 programa – atrankinės mamografinės patikros dėl krūties vėžio 2020 m. asmenų skaičius 51, 2019 m. – 108. Sumažėjo 57 asmenimis arba 52,78 proc. 5 programa – storosios žarnos vėžio ankstyvosios diagnostikos 2020 m. asmenų skaičius 57, 2019 m. – 223. Sumažėjo 166 asmenimis arba 74,44 proc. ir kt.). Už kiekvieną pacientą, kuris dalyvauja programoje ir jam atliekami tyrimai, yra apmokama bazinėmis kainomis pagal pasirašytą sutartį.

Prisirašiusių gyventojų skaičius prie PSPC per 2020 metus sumažėjo 54 gyventojais (2020 m. sausio 1 d. prisirašiusių gyventojų skaičius buvo 1891, 2020 m. gruodžio 31 dienai – 1837). Prisirašiusiųjų gyventojų skaičius per 2020 metus sumažėjo, dėl to paslaugų už prevencinių programų vykdymą buvo suteikta mažiau, įstaiga atitinkamai uždirbo ir mažiau pajamų.

2.4. Panaudos ir patikėjimo sutartys

Savivaldybė, kaip turto savininkas, yra atsakinga už tai, kad savivaldybės turtas būtų valdomas visuomeninės naudos, efektyvumo, racionalumo ir viešosios teisės principais, todėl priimdama sprendimus dėl nekilnojamojo turto valdymo turi užtikrinti efektyvią turto valdymo, naudojimo ir disponavimo juo kontrolę.

Sveikatos priežiūros įstaigų įstatyme
, įsigaliojusiame nuo 2020 m. sausio 1 d. nustatyta, kad iki 2020 m. lapkričio 1 d. savivaldybei nuosavybės teise priklausantis ir viešųjų įstaigų panaudos pagrindais valdomas ir naudojamas ilgalaikis materialusis turtas turi būti perduotas patikėjimo teise pagal patikėjimo sutartis.
Audito metu nustatyta, kad iki 2020 m. lapkričio 1 d. ne visas savivaldybei nuosavybės teise priklausantis turtas buvo perduotas Įstaigai patikėjimo teise pagal patikėjimo sutartis. Neperduotas nekilnojamas turtas, gautas pagal panaudos sutartis, sudarytas su:
-  BĮ Nemajūnų dienos centru dėl Nemajūnų medicinos punkto, esančio adresu Topolių g. 1, Geležūnų k., Birštono sen., Birštono sav.;

-  BĮ Birštono miesto tvarkymo tarnyba dėl 2 garažų, esančių adresu Jaunimo g. 3, Birštono m., Birštono sav.
Audito metu nustatyta, kad panaudos sutartis
 sudaryta su Nemajūnų dienos centru dėl Nemajūnų medicinos punkto, esančio adresu Topolių g. 1, Geležūnų k., Birštono sen., Birštono sav., yra pasibaigusi 2019 m. lapkričio 8 d., tačiau įstaiga nesikreipė į Birštono savivaldybės administraciją dėl panaudos sutarties pratęsimo, atitinkamai panaudos sutartis nebuvo ir nutraukta.
Birštono savivaldybės kontrolės ir audito tarnyba 2020 m. balandžio 14 d. audito ataskaitoje Nr. 3-2 VšĮ Birštono pirminės sveikatos priežiūros centro direktoriui pateikė rekomendaciją „Užtikrinti panaudos sutarčių vykdymo kontrolę. Kreiptis į Birštono savivaldybės administraciją dėl 2009 m. lapkričio 11 d. savivaldybės turto panaudos sutarties Nr. 1 pratęsimo arba nutraukimo“. Įstaiga 2020-12-17 raštu Nr. SD-105 „Informacijos pateikimo“ pateikė prašymą dėl neįgyvendintos rekomendacijos įgyvendinimo termino pratęsimo, numatant įgyvendinti iki 2021 m. liepos 1 d. Pasikeitus teisės aktams, rekomendacija yra neaktuali. 
3. Vidaus  kontrolės  aplinkos  vertinimas
Už Įstaigos veiklos (įskaitant apskaitą) organizavimą, efektyvios vidaus kontrolės (įskaitant finansų kontrolę) sukūrimą, jos veikimą bei tobulinimą yra atsakingas Įstaigos vadovas. 

Lietuvos Respublikos vidaus kontrolės ir vidaus audito įstatymo
 2 str. 7 d. nustatyta, kad „vidaus kontrolė – viešojo juridinio asmens rizikos valdymui jo vadovo sukurta kontrolės sistema, padedanti siekti šio įstatymo 4 straipsnio 1 dalyje nurodytų tikslų“.

Įstaigos vadovo gebėjimas tinkamai organizuoti Įstaigos veiklą, sukurti vidaus kontrolės sistemą, užtikrinti jos efektyvumą mažina riziką dėl galimų klaidų.

Viešųjų įstaigų įstatymo
 10 str. 1 d. 13 p. reglamentuoja, kad viešosios įstaigos vidaus kontrolės tvarką nustato visuotinis dalininkų susirinkimas. Audito metu nustatyta, kad visuotinis dalininkų susirinkimas Įstaigos vidaus kontrolės tvarką patvirtino 2019 m. vasario 15 d.
.

Vertinant vidaus kontrolės aplinką bei kontrolės procedūras, nustatyta, kad Įstaiga turi pasitvirtinusi jos veiklą reglamentuojančius įstatus, vidaus tvarkos taisykles, apskaitos politiką, darbo užmokesčio nustatymo ir mokėjimo tvarką, finansų kontrolės taisykles. 

Įstaigos finansų kontrolės taisyklių
 7 p. nurodyta, kad ūkinių operacijų išankstinę ir einamąją finansinę kontrolę vykdo įstaigos finansininkas, 10 p. – įstaigos vadovas prižiūri finansų kontrolės veikimą nuolat analizuodamas jos efektyvumą, prireikus rekomenduoja atlikti finansinių sričių vidaus auditą, 14 p. – įstaigos vadovas tvirtina ūkinių operacijų ir ūkinių įvykių atlikimą.

Įstaigos vidaus kontrolės procedūros nėra veiksmingos. Įstaigos direktoriaus sukurta vidaus kontrolė, įskaitant finansų kontrolę, yra neefektyvi ir funkcionuoja nepakankamai. Nustatyti neatitikimai: darbo apmokėjimo sistemoje, naudojant ir valdant turtą, rodo, kad vidaus kontrolės sistema Įstaigoje yra nepakankama ir tobulintina.
4. Pasiekta pažanga, šalinant nustatytus neatitikimus ir įgyvendinant rekomendacijas
Birštono savivaldybės kontrolės ir audito tarnyba 2020 m. balandžio 14 d. audito ataskaitoje Nr. 3-2 VšĮ Birštono pirminės sveikatos priežiūros centro direktoriui pateikė 8 rekomendacijas nustatytoms klaidoms (neatitikimams) pašalinti. 

Audito metu nustatyta, kad įstaiga pagal pateiktą rekomendacijų įgyvendinimo planą
 nustatytais terminais įgyvendino 1 rekomendaciją, 2 rekomendacijas įgyvendino iš dalies, 1 rekomendacijos įgyvendinimas vykdomas nuolat.

Įstaiga 2020-12-17 raštu Nr. SD-105 „Informacijos pateikimo“ pateikė prašymą dėl neįgyvendintų rekomendacijų įgyvendinimo termino pratęsimo, numatant:

1. iki 2021-07-01 įgyvendinti šias rekomendacijas:

· parengti ir suderinus su Stebėtojų taryba, patvirtinti gydytojų ir kitų sveikatos priežiūros specialistų darbo krūvius;

· parengti ir suderinus su Stebėtojų taryba patvirtinti didžiausią leistiną pareigybių etatų skaičių;

2. iki 2021-11-01 inicijuoti Įstaigos veiklos strategijos patvirtinimą Birštono savivaldybės taryboje.

Birštono savivaldybės kontrolės ir audito tarnyba audito metu apie 2020 metais nustatytas klaidas ir neatitikimus informavo VšĮ Birštono pirminės sveikatos priežiūros centro direktorių raštu 2021 m. sausio 14 d. Nr. 4-3 ir pateikė 6 rekomendacijas nustatytoms klaidoms (neatitikimams) pašalinti.

Audito metu pateikti pastebėjimai ir įgyvendintos rekomendacijos dėl vidutinio darbo užmokesčio skaičiavimo; transporto priemonių kelionės lapų pildymo ir kuro nurašymo kontrolės; Įstaigos mokamų asmens sveikatos priežiūros paslaugų teikimo ir apmokėjimo tvarkos aprašo atnaujinimo.
REKOMENDACIJŲ ĮGYVENDINIMO PLANAS

1 lentelė. Birštono savivaldybės administracija:

	Eil. Nr.
	Rekomendacija
	Priimti veiksmai / Priemonės / Komentarai
	Rekomendacijos įgyvendinimo terminas

	1
	2
	3
	4

	1.
	Pagal galiojančius teisės aktus ir esamą Birštono savivaldybės administracijos struktūrą atnaujinti ir patvirtinti Atstovavimo Birštono savivaldybei viešosiose įstaigose taisykles (žr. audito ataskaitos 2.1 p., 10-11 psl.).
	Parengti  ir patvirtinti Atstovavimo Birštono savivaldybei viešosiose įstaigose taisykles
	2022-03-01

	2.
	Parengti ir pateikti savivaldybės tarybai tvirtinti Birštono savivaldybės nekilnojamojo turto, nuosavybės teise valdomų akcijų ir viešųjų įstaigų savininko/dalininko įnašų valdymo  strategiją (žr. audito ataskaitos 2.1 p., 11 psl.).
	Parengti ir Savivaldybės tarybos  pritarimu patvirtinti Birštono savivaldybės nekilnojamojo turto, nuosavybės teise valdomų akcijų ir viešųjų įstaigų savininko/dalininko įnašų valdymo  strategiją
	2022-07-01


2 lentelė. VšĮ Birštono pirminės sveikatos priežiūros centras
	Eil. Nr.
	Rekomendacija
	Priimti veiksmai / Priemonės / Komentarai
	Rekomendacijos įgyvendinimo terminas

	1
	2
	3
	4

	1.
	Kiekvienais metais inicijuoti įstaigos normatyvų, skirtų darbo užmokesčiui ir medikamentams, patvirtinimą Birštono savivaldybės taryboje (žr. audito ataskaitos 2.1 p., 10 psl.).
	Bus teikiamas prašymas Birštono savivaldybės tarybai su prašymu leisti įstaigai pačiai nusistatyti normatyvus skirtus darbo užmokesčiui ir medikamentams.
	2021-12-31

	2.
	Imtis priemonių, kad įstaigos internetinė svetainė atitiktų Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašui keliamus reikalavimus, o skelbiami duomenys atitiktų įstaigos vidaus teisės aktuose nurodytą informaciją (žr. audito ataskaitos 2.1 p., 11 psl.). 
	Bus patalpinta trūkstama informacija įstaigos interneto svetainėje.
	2021-12-31

	3.
	Siekiant, kad įstaigos lėšos, skirtos darbo užmokesčiui, būtų naudojamos ekonomiškai, racionaliai ir efektyviai:
	
	

	3.1.
	Pagal galiojančius teisės aktus, parengti naują darbo užmokesčio nustatymo ir mokėjimo tvarkos aprašą, suderinus su Stebėtojų taryba, patvirtinti (žr. audito ataskaitos 2.2 p., 11-12 psl.).
	Darbo užmokesčio tvarka parengta, bus teikiama Stebėtojų tarybai.
	2021-12-31

	3.2.
	Patvirtinus naują darbo užmokesčio nustatymo ir mokėjimo tvarkos aprašą, peržiūrėti Įstaigos darbuotojų darbo užmokestį (žr. audito ataskaitos 2.2 p., 11-12 psl.).
	Bus per žiūrėtas darbo užmokestis pagal naujai patvirtintą darbo užmokesčio tvarką.
	2021-12-31

	4.
	Pateikti Birštono savivaldybės administracijai prašymus dėl Nemajūnų medicinos punkto ir 2 garažų perdavimo valdyti patikėjimo teise pagal patikėjimo sutartis (žr. audito ataskaitos 2.4 p., 13-14 psl.).
	Bus teikiamas prašymas dėl turto naudojimo patikėjimo teise.
	2021-12-31

	5.
	Vadovautis patvirtinta vidaus kontrolės tvarka, kad būtų užtikrinta skaidri, efektyvi Įstaigos veikla, laikantis galiojančių  įstatymų ir norminių teisės aktų. (žr. audito ataskaitos 3. p., 14 psl.).
	Bus vadovaujamasi
	Nuolat


Savivaldybės kontrolierė



Janina Blekaitienė

Vyr. specialistė




Danutė Levanauskaitė

PRIEDAI

Ataskaita „VšĮ Birštono pirminės 

sveikatos priežiūros centro 2020 

metų finansinių ataskaitų rinkinio 

auditas“ priedas Nr. 1
Santrumpos ir sąvokos

Įstaiga – Viešoji įstaiga Birštono pirminės sveikatos priežiūros centras;

Įstatai – Viešosios įstaigos Birštono pirminės sveikatos priežiūros centro įstatai

Darbo apmokėjimo nuostatai – Lietuvos nacionalinės sveikatos sistemos viešųjų asmens sveikatos priežiūros įstaigų darbuotojų, teikiančių asmens sveikatos priežiūros paslaugas darbo apmokėjimo nuostatai
Kolektyvinė sutartis - Lietuvos nacionalinės sveikatos sistemos šakos kolektyvinė sutartis
Tvarka - VšĮ Birštono pirminės sveikatos priežiūros centro darbo užmokesčio nustatymo ir mokėjimo tvarka

Tvarkos aprašas - VšĮ Birštono pirminės sveikatos priežiūros centro darbuotojų darbo apmokėjimo tvarkos aprašas
PSDF – Privalomojo sveikatos draudimo fondas
TLK – Teritorinė ligonių kasa
VSAFAS – viešojo sektoriaus apskaitos ir finansinės atskaitomybės standartas
LNSS - Lietuvos nacionalinė sveikatos sistema
SAM –  Sveikatos apsaugos ministerija

Ataskaita „VšĮ Birštono pirminės sveikatos priežiūros centro 2020 metų finansinių ataskaitų rinkinio auditas“ priedas Nr. 2
Audito apimtis ir metodai

Audito tikslas – įvertinti VšĮ Birštono pirminės sveikatos priežiūros centro 2020 metų finansinių ataskaitų rinkinio duomenis bei lėšų ir turto valdymo, naudojimo, disponavimo jais teisėtumą ir jų naudojimą įstatymų nustatytiems tikslams ir pareikšti nepriklausomą nuomonę.
Audituojamas subjektas – VšĮ Birštono pirminės sveikatos priežiūros centras
Audituojamas laikotarpis - 2020 metai.

Auditas atliktas pagal Valstybinio audito reikalavimus ir tarptautinius aukščiausiųjų audito institucijų standartus. Auditas atliktas siekiant gauti pakankamą užtikrinimą, kad finansinėse ir biudžeto vykdymo ataskaitose nėra reikšmingų iškraipymų, o lėšos ir turtas valdomi, naudojami ir disponuojama jais teisėtai. Visiškas užtikrinimas neįmanomas dėl įgimtų audito ir vidaus kontrolės apribojimų ir to fakto, kad netikrinome visų (100 proc.) ūkinių operacijų, ūkinių įvykių ir sudarytų sandorių.
	Audito apimtis ir metodai

	Audituotos metinės finansinės ir biudžeto vykdymo ataskaitos 
	- Finansinės būklės ataskaita pagal 2020 m. gruodžio 31 d. duomenis; 

- Veiklos rezultatų ataskaita pagal 2020 m. gruodžio 31 d. duomenis; 

- Pinigų srautų ataskaita pagal 2020 m. gruodžio 31 d. duomenis; 

- Grynojo turto pokyčių ataskaita pagal 2020 m. gruodžio 31 d. duomenis; 

- 2020 m. finansinių ataskaitų aiškinamasis raštas;

- 2020 m. direktoriaus veiklos ataskaita;

- iš Birštono savivaldybės administracijos gauto finansavimo Biudžeto išlaidų sąmatos vykdymo 2020 m. gruodžio 31 d. ataskaitos.

	Kiekybinis reikšmingumas
	Auditui taikytas kiekybinio reikšmingumo lygis 1 proc. įstaigos  turto  vertės  pagal  2020-12-31 Finansinės  būklės  ataskaitos  duomenis (19610,75 Eur). Tai didžiausia priimtina klaidų suma, taikoma vertinant, ar nustatytos pavienės klaidos arba jų visuma rodo, kad finansinės  ataskaitos  visais reikšmingais atžvilgiais yra  teisingos. 

	2020 m. pradžios ir pabaigos turto, finansavimo sumų, įsipareigojimų ir grynojo turto likučiai
	2020 m. pradžioje turto ir atitinkamai finansavimo sumų, įsipareigojimų ir grynojo turto likutis 76,65 tūkst. Eur, 2020 m. pabaigoje –  1961,08 tūkst. Eur.

	2020 m. pajamos ir sąnaudos
	Įstaiga gavo 266,36 tūkst. Eur pajamų ir patyrė 271,28 tūkst. Eur sąnaudų. Įstaigos pagrindinės veiklos rezultatas neigiamas – sąnaudos viršijo pajamas 4,92 tūkst. Eur. 

	2020 m. biudžeto asignavimai
	Iš Birštono savivaldybės administracijos įstaiga 2020 metais:

- projekto „Bendros medicinos paslaugos“ įgyvendinimui gavo ir panaudojo 10,0 tūkst. Eur. 
- projekto „Sveika širdis“ įgyvendinimui buvo skirta 1,452 tūkst. Eur. Įstaiga skirtas lėšas panaudojo pagal paskirtį, tačiau Birštono savivaldybės administracija nekompensavo patirtų projekto išlaidų.
- Covid-19 patirtų išlaidų kompensavimui gavo 5943,50 Eur.

	Audito apimties apribojimai
	Audito apimties apribojimų nebuvo.

	Svarbiausios audito sritys ir jose atliktos procedūros

	2020 m. ataskaitų rinkinio duomenys

	Atlikus audituojamo subjekto veiklos, apskaitos ir vidaus kontrolės sistemų tyrimą, nustatytos sritys, kuriose egzistuoja reikšmingo iškraipymo rizika.
	Atlikus veiklos ir vidaus kontrolės sistemų tyrimą, nustatytos svarbiausios audito sritys: pajamos, sąnaudos, turtas, įsipareigojimai. Šiose srityse reikšmingo iškraipymo rizika nenustatyta.

	Pajamų sritis
	Atrankos būdu įvertinome pajamų pripažinimą ir įvertinimą ir su jomis susijusių gautinų sumų registravimą (laiku, teisinga verte, esant tinkamiems pagrindžiamiems dokumentams, tinkamose sąskaitose).

	Sąnaudų sritis
	Atrankos būdu įvertinome: sąnaudų, su jomis susijusių mokėtinų sumų ir piniginių lėšų pripažinimą ir registravimą (ar tą ataskaitinį laikotarpį, kurį jos buvo patirtos, pagrįstumą, tikrumą, užregistravimą teisinga verte);

su sąnaudomis susijusių įsipareigojimų ir piniginių lėšų registravimą laiku, teisinga verte, atitinkančia pagrindžiančiuose dokumentuose nurodytas sumas; atvaizdavimą tinkamuose ataskaitų straipsniuose.

	Turto sritis
	Įvertinome turto inventorizacijos atlikimo tinkamumą. Taip pat atrankos būdu įvertinome turto įsigijimo, nusidėvėjimo ir nuvertėjimo, perdavimo, nurašymo ūkinių operacijų registravimą apskaitos registruose (laiku, teisinga verte, esant tinkamiems pagrindžiamiems dokumentams, tinkamose sąskaitose).

	Įsipareigojimų sritis
	Įvertinome įsipareigojimų inventorizacijos atlikimo tinkamumą. Taip pat atrankos būdu įvertinome įsipareigojimų ūkinių operacijų registravimą apskaitos registruose (laiku, teisinga verte, esant tinkamiems pagrindžiamiems dokumentams, tinkamose sąskaitose).

	Bendras ataskaitų rinkinio vertinimas 
	Patikrintas taikomų apskaitos metodų tinkamumas ir apskaitinių vertinimų bei susijusių vadovybės atskleidimų pagrįstumas. Patikrintas bendras ataskaitų rinkinio pateikimas, struktūra ir turinys, įskaitant atskleidimus, ir tai, ar finansinėse ataskaitose pateikti pagrindžiantys sandoriai ir įvykiai taip, kad atitiktų VSAFAS reikalavimus, o biudžeto vykdymo ataskaitose – biudžeto vykdymo ataskaitų rinkinių sudarymo taisyklių reikalavimus.

	Įstaigos lėšų ir turto valdymo, naudojimo ir disponavimo jais 2020 metais teisėtumas

	Atlikus audituojamo subjekto veiklos ir vidaus kontrolės sistemų tyrimą, nustatytos sritys, kuriose egzistuoja reikšminga neatitikties rizika.
	Atlikus audituojamojo subjekto veiklos ir vidaus kontrolės sistemų tyrimą, nustatytos svarbiausios ir rizikingiausios audito sritys: išlaidų ir turto sritis; viešųjų pirkimų organizavimo ir vykdymo sritis;  apmokėjimo už mokamas medicinines paslaugas sritis; turto valdymo, naudojimo ir  disponavimo juo sritis.

	Išlaidų sritis
	Vertinome darbo užmokesčio skaičiavimo ir mokėjimo, prekių ir paslaugų pirkimo, kitų išlaidų (komunalinių paslaugų, kitų prekių, kitų paslaugų įsigijimo) panaudojimą.

	Turto sritis
	Vertinome, ar įstaigos turtas įsigyjamas, registruojamas, naudojamas, nurašomas teisės aktų nustatyta tvarka.


Audito duomenų rinkimo ir vertinimo metodai

	Eil. Nr.
	Metodai
	Tikslai

	1.
	Duomenų  rinkimo  ir  informacijos  šaltiniai: teisės  aktai  ir  kiti  dokumentai   reglamentuojantys  viešųjų  įstaigų  veiklą (įstatymai, nutarimai, taisyklės, įstatai  ir  kt.); Įstaigos  dokumentai (finansinė  atskaitomybė, taisyklės, įsakymai ir kt.); Įstaigą, kuruojančių  institucijų  informacija, Savivaldybės  tarybos  sprendimai, Įstaigoje  atliktų  auditų  ataskaitas ir išvadas, statistiniai  duomenys  ir kt.
	Susipažinti su teisės aktais reglamentuojančiais Įstaigos veiklą.

	2.
	Dokumentų peržiūra – nagrinėjome viešojo sektoriaus apskaitos ir finansinės atskaitomybės standartus, Lietuvos Respublikos sveikatos sistemos įstatymą, Lietuvos Respublikos sveikatos priežiūros įstaigų įstatymą, Lietuvos Respublikos viešųjų pirkimų įstatymą, Birštono savivaldybės tarybos sprendimus, įstaigos direktoriaus įsakymus susijusius su įstaigos veikla ir kt. teisės aktus.
	Nustatyti ar įstaiga vadovaujasi teisės aktais, reglamentuojančiais įstaigos veiklą, finansinių ir biudžeto vykdymo ataskaitų sudarymą ir tvarką. Teisės aktai ir jų atitiktis.

	3.
	Pokalbiai su:

- įstaigos direktoriumi ir vyr. finansininke;

- Birštono savivaldybės administracijos savivaldybės gydytoja.
	Išsiaiškinti, ar savivaldybės gydytoja vykdo Įstaigos veiklos priežiūrą, koordinuoja Įstaigos veiklą.

	4.
	Duomenų analizė:

- įstaigos vidaus dokumentų (vidaus tvarkos taisyklių, direktoriaus įsakymų ir kt.) analizė;

-  darbuotojų darbo grafikai, darbo laiko apskaitos ir darbo užmokesčio mokėjimo žiniaraščiai;

- paslaugų ir prekių teikimo sutartys;

- 2020 m. inventorizacijos dokumentų analizė.
	Išsiaiškinti:

· ar įstaigos vidaus dokumentai atitinka galiojančių teisės aktų reikalavimus;

· ar darbo užmokestis skaičiuojamas pagal galiojančius teisės aktus;

· ar metinė inventorizacija atlikta vadovaujantis Inventorizacijos taisyklėmis.

	5.
	Anketavimas

informacijos rinkimas, pateikiant klausimynus:

- dėl įstaigos veiklos ir organizacinės struktūros, 

- apskaitos sistemos, 

- vidaus kontrolės aplinkos ir procedūrų, 

- informacinių sistemų vertinimo, 

- susijusių šalių, apgaulės ir korupcijos rizikos vertinimo.
	Įvertinti įstaigos veiklą.

	6.
	Patikrinimas

Metinės inventorizacijos duomenų patikrinimas
	Nustatyti metinės inventorizacijos duomenų atitiktį su apskaitos duomenimis.


� Lietuvos Respublikos Vyriausybės nutarimas 2003 m. balandžio 18 d. Nr. 480 (su vėlesniais pakeitimais)


� Lietuvos Respublikos sveikatos sistemos įstatymas 1994 m. liepos 19 d. Nr. I-552 (su vėlesniais pakeitimais) 12 str. 4 p.


� Lietuvos Respublikos vietos savivaldos įstatymas 1994 m. liepos 7 d. Nr. I-533 (su vėlesniais pakeitimais) 6 str. 17 p.


� Lietuvos Respublikos asmens duomenų teisinės apsaugos įstatymas 1996 m. birželio 11 d. Nr. I-1374 (su vėlesniais pakeitimais)


� Patikėjimo sutartis 2020 m. spalio 14 d. Nr. (11.18)-IS-232


� Birštono savivaldybės tarybos 2020 m. birželio 26 d. sprendimas Nr. TS-116; 2020-10-02 Nr. TS-153


� Patikėjimo sutartis 2020 m. rugpjūčio 12 d. Nr. (11.18)-IS-193; patikėjimo sutartis 2020 m. rugpjūčio 26 d. Nr. (11.18)-IS-207; patikėjimo sutartis 2020 m. spalio 14 d. Nr. (11.18)-IS-232


� Lietuvos Respublikos viešųjų įstaigų įstatymas 1996 m. liepos 3 d. Nr. I-1428 (su vėlesniais pakeitimais)


� Lietuvos Respublikos sveikatos priežiūros įstaigų įstatymas 1996 m. birželio 6 d. Nr. I-1367 (su vėlesniais pakeitimais)


� Lietuvos Respublikos Vyriausybės nutarimas 2019 m. vasario 13 d. Nr. 135


� Lietuvos Respublikos sveikatos ministro 2019 m. kovo 25 d. įsakymas Nr. V-361 (su vėlesniais pakeitimais)


� Birštono savivaldybės tarybos 2011 m. kovo 25 d. sprendimas Nr. TS- 66 (neteko galios 2020-06-26); Birštono savivaldybės tarybos 2020 m. birželio 26 d. sprendimas Nr. TS-103 (neteko galios 2020-11-20); Birštono savivaldybės tarybos 2020 m. lapkričio 20 d. sprendimas Nr. TS-175


� Lietuvos Respublikos sveikatos ministro 2020 m. rugpjūčio 18 d. įsakymas Nr. V-1865 (su vėlesniais pakeitimais)


� Birštono miesto tarybos 1997 m. rugsėjo 29 d. sprendimas Nr. 48


� Birštono savivaldybės tarybos 2006 m. gruodžio 20 d. sprendimas Nr. TS-199


� Lietuvos Respublikos sveikatos priežiūros įstaigų įstatymas 1996 m. birželio 6 d. Nr. I-1367 (su vėlesniais pakeitimais)


� Lietuvos Respublikos Vyriausybės nutarimas 2007 m. rugsėjo 26 d. Nr. 1025 (su vėlesniais pakeitimais)


� Birštono savivaldybės tarybos 2009 m. kovo 27 d. sprendimas Nr. TS-56, dalinai pakeistas 2015 m. vasario 27 d. sprendimu Nr. TS-26


� Birštono savivaldybės  tarybos 2016 m. birželio  6 d. sprendimas Nr.TS-80


� Birštono savivaldybės administracijos 2019-01-24 raštas Nr. (6.8)-SR-0124; Birštono savivaldybės administracijos 2020-03-12 raštas Nr. (6.8)-SR-0339


� Lietuvos Respublikos Vyriausybės nutarimas 2003 m. balandžio 18 d. Nr. 480 (su vėlesniais pakeitimais)


� Lietuvos Respublikos sveikatos priežiūros įstaigų įstatymas 1996 m. birželio 6 d. Nr. I-1367 (su vėlesniais pakeitimais)


� Birštono savivaldybės tarybos 2011 m. kovo 25 d. sprendimas Nr. TS-66 (neteko galios 2020-06-26)


� Lietuvos Respublikos sveikatos apsaugos ministro 2014 m. lapkričio 25 d. įsakymas Nr. V-1228 (su vėlesniais pakeitimais)


� Lietuvos Respublikos sveikatos apsaugos ministro 2019 m. vasario 8 d. įsakymas Nr. V-176


� Lietuvos Respublikos sveikatos apsaugos ministro 2014 m. lapkričio 25 d. įsakymas Nr. V-1228 (su vėlesniais pakeitimais)


� Lietuvos Respublikos sveikatos apsaugos ministro 2019 m. vasario 8 d. įsakymas Nr. V-176


� 1 programa - Gimdos kaklelio piktybinių navikų prevencinė; 2 programa - Atrankinės mamografinės patikros dėl krūties vežio; 3 programa - Asmenų, priskirtinų širdies ir kraujagyslių ligų didelės rizikos grupei, atrankos ir prevencijos; 4 programa - Priešinės liaukos vėžio ankstyvosios diagnostikos; 5 programa - Storosios žarnos vėžio ankstyvosios diagnostikos; 6 programa - Vaikų krūminių dantų dengimo silantinėmis medžiagomis


� Lietuvos Respublikos sveikatos priežiūros įstaigų įstatymas, 2019 m. rugsėjo 26 d.  Nr. XIII-2443 (TAR, 2019, Nr. 2019-16070)


� 2009 m. lapkričio 11 d. savivaldybės turto panaudos sutartis Nr. 1 (su vėlesniais susitarimais)


� Lietuvos Respublikos vidaus kontrolės ir vidaus audito įstatymas 2002 m. gruodžio 10 d. Nr. IX-1253 (su vėlesniais pakeitimais)


� Lietuvos Respublikos viešųjų įstaigų įstatymas 1996 m. liepos 3 d. Nr. I-1428 (su vėlesniais pakeitimais)


� Birštono savivaldybės tarybos 2019 m. vasario 15 d. sprendimas Nr. TS-5


� Vyriausiosios gydytojos 2011 m. balandžio 4 d. įsakymas Nr. 12


� VšĮ Birštono pirminės sveikatos priežiūros centro 2020 m. balandžio 14 d. raštas Nr. SD-21 „Dėl audito ataskaitos projekto“






